A márkahűség azt jelenti, hogy a vásárló és a termék között szoros érzelmi kötelék alakul ki. Ilyenkor a fogyasztó, hajlamos lesz a márkával kapcsolatos, korábbi, kellemes tapasztalataira vagy pozitív képére támaszkodni és döntéshelyzetben ragaszkodni az adott céghez. A márkák tudatosan alakítják ki a vásárlói hűséget. Első lépésként ki kell választaniuk a célcsoportot és fel kell kelteniük a fogyasztók figyelmét. Lényeges, hogy egy stabilan jó minőségű (vagy inkább javuló tendenciát mutató) termékről legyen szó és fontos szerepe van a márka által közvetített üzenetnek. Az sem mindegy, hogy milyen kép alakul ki a márkáról vagy épp mennyire látható a márkajelzés a csomagoláson. Gyakori fogás, hogy a cégek különböző akciókkal és ajándékokkal jutalmazzák a hűséges vásárlókat.